Dr. Brendon Neumann staan aan die hoof van die Business Innovations-platform by Madumbi Sustainable Agriculture. Brendon het sy doktorsgraad in plantpatologie aan die Universiteit van KwaZulu-Natal verwerf op grond van sy uitgebreide navorsingswerk oor die voordelige swam Trichoderma asperellum, wat bygedra het tot die ontwikkeling van die produk Eco-T®, wat nou grootskaals gebruik word. Brendon het ’n spesiale belangstelling in mikrobiese en voedingsprodukte. Hy is ’n kundige op die gebied van grondgesondheid en geniet hoë agting in die landboubedryf vir sy kennis oor hoe om biologiese oplossings prakties toe te pas in ’n geïntegreerde benadering wat gerig is op die optimalisering van volhoubare voedselproduksie.
Jaco Visser is ’n gewasspesialis in die Citrusdal-omgewing in die Wes-Kaap. Hy is al ’n dekade lank gemoeid met die opbou van grondlewe en grondgesondheid met die doel om minder afhanklik van strawwe chemiese middels te wees sonder om winsgewendheid op die plaas in te boet.